РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/302-18

27. новембар 2018. године

Б е о г р а д

З А П И С Н И К

37. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 27. НОВЕМБРА 2018. ГОДИНЕ

Седница је почела у 9.00 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Весовић, Драган Јовановић, Јасмина Каранац, Стефана Миладиновић, др Владимир Орлић, Огњен Пантовић, Снежана Б Петровић, Далибор Радичевић и Ивана Стојиљковић.

Седници је присуствовала заменик члана Одбора Ивана Николић (заменик Јовице Јевтића).

Седници нису присуствовали чланови Одбора: Ненад Констатиновић, Зоран Милекић, Марина Ристић, Саша Радуловић, Новица Тончев и Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Даница Војиновић и Биљана Миладиновић из Сектора за просторно планирање и урбанизам и Оливера Стевић из Сектора за друмски саобраћај и безбедност на путевима. Из Републичког геодетског завода седници је присуствовала Бојана Јакшић Ковачевић, начелница Одељења правних и имовинских послова.

Одбор је, једногласно (10 гласова за), у складу са предлогом председника Одбора усвојио следећи:

Д н е в н и р е д

1. Разматрање Предлога закона о изменама и допунама Закона о радном времену посаде возила у друмском превозу и тахографима, који је поднела Влада (број 344-3603/18 од 23. новембра 2018. године);
2. Разматрање Предлога закона о допуни Закона о комуналним делатностима, који је поднела Влада (број 352-3530/18 од 19. новембра 2018. године);
3. Разматрање Предлога закона о изменама и допунама Закона о поступку уписа у катастар непокретности и водова, који је поднела Влада (број 011-3527/18 од 19. новембра 2018. године).

Председник Одбора, Катарина Ракић, предложила је да се на основу члана 76. Пословника Народне скупштине, ради ефикаснијег рада Одбора, обави обједињени заједнички начелни претрес о тачкама 1. до 3. Дневног реда. Одбор је, већином гласова (9 гласова за, један члан Одбора није гласао), усвојио овај предлог.

Пре преласка на рад према утврђеном Дневном реду, Одбор је усвојио једногласно (10 гласова за) записнике: 31. седнице Одбора одржане 12. oктобра 2018. године, 32. седнице Oдбора одржане 16. oктобра 2018. године, 33. седнице Oдбора одржане 18. октобра 2018. године и 34. седнице Одбора одржане 22. октобра 2018. године.

**Разматрање прве до треће тачке Дневног реда**

На почетку излагања представник Министарства саобраћаја, грађевинарства и инфраструктуре, Оливера Стевић Леденчан, истакла је да је Закон о радном времену посаде возила у друмском саобраћају и тахографима у примени од 4. децембра 2015. године. Имајући у виду да су од стране надзорних органа и осталих учесника у примени овог закона уочене одређене недоречености, које отежавају адекватну примену закона одлучено је да се измени и допуни Закон како би се уочене неправилности отклониле. У том смислу одређени број чланова овог предлога закона је управо унапређивање постојећих чланова ради ефикасније примене Закона. Такође, овим законом прави се и правно окружење за надоградњу постојећих система дигиталних тахографа, односно ствара се правни основ Агенцији за безбедност саобраћаја, као телу овлашћеном за издавање тахографских картица за издавање картица друге генерације. Затим, одређени број чланова Закона унапређује систем радионица, које су битна карика у систему тахографа. Односно, пооштравају се услови за одузимање дозволе за рад радионица, као и услови за продужавање лиценце техничарима који раде на пословима радионица са тахографима што ће довести до квалитетнијег рада радионица. Додатно се прописују услови и за послове који се тичу увођења смарт тахографа. Поред наведеног напоменуто је да је значајан део измена овог закона концентрисан на казнене мере које су у потпуности промењене, пре свега ради усаглашавања са прописима Европске Уније. Сви прекршаји у Закону подељени су према тежини прекршаја у четири категорије: на најозбиљније, врло озбиљне, озбиљне и мање озбиљне прекршаје. Такође, пооштрава се казнена политика и за све прекршаје правних лица, односно превознике и возаче, предвиђена је фиксна новчана казна, уместо казне у распону која је до сада важила. На крају излагања указано је да ради даљег усаглашавања са прописима Европске Уније Регулатива о тахографима и њена спроведбена Уредба, која уводи нове генерације тахографа и тахографских картица, као и Директива из 2006. године, која је допуњена Директивом из 2016. године су разлог зашто се Министарство одлучило за измену у вези поменутих прекршаја.

У уводном излагању представник Министарства, Биљана Миладиновић, је нагласила да је Закон о комуналним делатностима суштински мало измењен, али битан за јавна комунална предузећа за водовод, односно снабдевање водом за пиће, као и за јавна комунална предузећа која се баве градским и приградским превозом трамвајима и тролејбусима. Истакнуто је да су важећим Законом о комуналним деланостима наведене две делатности искључиво у надлежности јавних комуналних предузећа. У Предлогу закона допуњен је члан који прописује вршиоце комуналних делатности у смислу да наведена јавна комунална предузећа могу да закључују уговоре са правним лицима из јавног или приватног сектора за одређене послове. На тај начин ће се омогућити бољи рад и боље пружање наведених комуналних услуга. Истакнуто је да се проблем јавио код водоснабдевања, јер многи водоводи нису имали средства као ни јединице локалне самоуправе као оснивачи тих јавних комуналних предузећа да уложе у водоводе како би снабдевали све кориснике, као пример наводен је град Зрењанин. Наглашено је да јавна комунална предузећа остају једини искључиви вршиоци комуналних делатности, а наведеном одредбом добија се могућност да се ангажује подизвођач одређених послова из те области.

Представник Републичког геодетског завода, Бојана Јакшић, је истакла да је Закон о поступку уписа у катастар непокретности и водова ступио на снагу 8. јуна ове године, а почев од 1. јуна јавни бележници су повезани у систем, односно преко е-шалтера, са Заводом. Такође, од 1. новембра 2018. године повезани су у систем и јавни извршитељи, Пореска управа и остали обвезници доставе. С тим у вези указала се потреба да се овај закон усклади са одредбама Закона о електронској управи и са Законом о општем управном поступку, као и потреба да се неке одредбе Закона прецизирају као што је одредба о упису заједничке својине, односно да се заједничка својина неће уписивати на непокретности које нису стечене наслеђивањем или безтеретним правним послом (усклађивање са Законом о наслеђивању). Посебно је наглашено да ће убудуће јавни бележници преко сервисне магистрале добијати податке, пре свега о брачним друговима. Затим, измењена је одредба Закона која је у вези са забележбом. Наглашено је да је прописана забележба за уговоре који су оверени пре 20 година и стављен рок 1. септембар 2014. године када је почео са применом Закон о јавном бележништву, односно за све исправе које су донете пре овог рока записиваће се забележба у катастру.

У дискусији, која је уследила народни посланик Драган Јовановић је поставио питање у вези са Законом о радном времену посаде возила у друмском саобраћају и тахографима, односно да ли ће поменуте измене помоћи да се смањи време чекања камиона са транспортом робе на границама ка Европској Унији. Такође, народни посланик се сложио да је поменути Предлог закона о допуни закона о комуналним делатности корак напред, нарочито у случају града Зрењанина, и поставио питање у вези са другим општинама и могућности да уговорима о јавном приватном партнерству за делове града или општина повере изградњу водоводне мреже приватним предузећима, а да јавна комунална предузећа контролишу квалитет воде.

Представници Министарства су у одговору на питања посланика истакли да је Закон о радном времену посаде возила у друмском саобраћају и тахографима пре свега закон из области безбедности саобраћаја и унапређења безбедности здравља возача на раду. Чекање на граници није уско везано за примену поменутог закона, већ се односи на процедуре које се дешавају на граничним прелазима, те конкретно овај закон неће унапредити, односно смањити чекање на граничним прелазима. У вези другог питања одговорено је да се допуном Закона о комуналним делатностима, тј поменутом одредбом дозвољава само јавним комуналним предузећима да склапају уговоре у пословима који се односе на комуналне делатности.

Прва тачка дневног реда: **Разматрање Предлога закона о изменама и допунама Закона о радном времену посаде возила у друмском превозу и тахографима, који је поднела Влада**

Одбор је, у складу са чланом 155. став 2. Пословника Народне скупштине, одлучио, већином гласова (10 за и један уздржан), да предложи Народној скупштини да прихвати Предлог закона о изменама и допунама Закона о радном времену посаде возила у друмском превозу и тахографима, који је поднела Влада у начелу.

За известиоца Одбора на седници Народне скупштине одређенa је Катарина Ракић, председник Одбора.

Друга тачка дневног реда: **Разматрање Предлога закона о допуни Закона о комуналним делатностима, који је поднела Влада**

Одбор је, у складу са чланом 155. став 2. Пословника Народне скупштине, одлучио, већином гласова (10 за и један уздржан), да предложи Народној скупштини да прихвати Предлог закона о допуни Закона о комуналним делатностима, који је поднела Влада у начелу.

За известиоца Одбора на седници Народне скупштине одређенa је Катарина Ракић, председник Одбора.

Трећа тачка дневног реда: **Разматрање Предлога закона о изменама и допунама Закона о поступку уписа у катастар непокретности и водова, који је поднела Влада**

Одбор је, у складу са чланом 155. став 2. Пословника Народне скупштине, одлучио, већином гласова (10 за и један уздржан), да предложи Народној скупштини да прихвати Предлог закона о изменама и допунама Закона о о поступку уписа у катастар непокретности и водова, који је поднела Влада у начелу.

За известиоца Одбора на седници Народне скупштине одређенa је Катарина Ракић, председник Одбора.

\*

\* \*

На седници Одбора вођен је тонски запис.

Седница је закључена у 9.25 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић